Document ID: 31995D0454

Komisijas Lēmums
(1995. gada 23. oktobris),
ar ko paredz īpašus nosacījumus, kas reglamentē tādu zvejniecības un akvakultūras produktu ievedumus, kuru izcelsme ir Korejas Republikā
(Dokuments attiecas uz EEZ)
(95/454/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 22. jūlija Direktīvu 91/493/EEK [1], ar ko nosaka veselības prasības attiecībā uz zvejniecības produktu ražošanu un laišanu tirgū, kurā jaunākie grozījumi izdarīti ar Austrijas, Somijas un Zviedrijas Pievienošanās aktu, un jo īpaši tās 11. pantu,
tā kā Komisijas eksperts veicis pārbaudes vizīti Korejas Republikā, lai pārbaudītu nosacījumus, ar kādiem zvejniecības produktus ražo, uzglabā un nosūta uz Kopienu;
tā kā Korejas Republikas tiesību aktu noteikumus par karantīnsanitāro kontroli un zvejniecības produktu apsekošanu var uzskatīt par līdzvērtīgiem tiem, kas noteikti Direktīvā 91/493/EEK;
tā kā Korejas Republikā Lauksaimniecības, mežsaimniecības un zivsaimniecības ministrijas Valsts zivsaimniecības pārvaldes Valsts zvejniecības produktu inspekcijas stacija spēj efektīvi pārbaudīt spēkā esošo likumu piemērošanu;
tā kā Direktīvas 91/493/EEK 11. panta 4. punkta a) apakšpunktā minētajai veselības sertifikāta iegūšanas procedūrai jāattiecas arī uz sertifikāta parauga noteikšanu, prasību minimumu attiecībā uz valodu(-ām), kādā (-ās) tas jāsastāda, un tās personas pakāpi, kam ir tiesības to parakstīt;
tā kā, ievērojot Direktīvas 91/493/EEK 11. panta 4. punkta b) apakšpunktu, zvejniecības produktu iepakojumiem jāpiestiprina atzīme, kurā norāda trešās valsts nosaukumu un izcelsmes uzņēmuma apstiprinājuma numuru;
tā kā, ievērojot Direktīvas 91/493/EEK 11. panta 4. punkta c) apakšpunktu, ir jāsastāda apstiprinātu uzņēmumu saraksts; tā kā šis saraksts jāsastāda, pamatojoties uz Valsts zvejniecības produktu inspekcijas stacijas paziņojumu Komisijai; tā kā tādēļ Valsts zvejniecības produktu inspekcijas stacijas uzdevums ir nodrošināt to noteikumu ievērošanu, kas šim nolūkam paredzēti Direktīvas 91/493/EEK 11. panta 4. punktā;
tā kā Valsts zvejniecības produktu inspekcijas stacija sniegusi oficiālu apliecinājumu attiecībā uz atbilstību Direktīvas 91/493/EEK V nodaļā izklāstītajiem noteikumiem un attiecībā uz tādu prasību izpildi, kas līdzvērtīgas minētajā direktīvā noteiktajām attiecībā uz uzņēmumu apstiprināšanu;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Lauksaimniecības, mežsaimniecības un zivsaimniecības ministrijas Valsts zivsaimniecības pārvaldes Valsts zvejniecības produktu inspekcijas stacija Korejas Republikā ir kompetentā iestāde, kas pārbauda un apliecina zvejniecības un akvakultūras produktu atbilstību Direktīvas 91/493/EEK prasībām.
2. pants
Korejas Republikas izcelsmes zvejniecības un akvakultūras produktiem jāatbilst šādiem nosacījumiem.
1. Katram sūtījumam jāpievieno numurēts veselības sertifikāta oriģināls, kas ir attiecīgi izpildīts, parakstīts un datēts un kam ir viena lapa saskaņā ar šā lēmuma A pielikumā doto paraugu.
2. Produktiem jābūt no apstiprinātiem uzņēmumiem, kas uzskaitīti šā lēmuma B pielikumā.
3. Izņemot nefasētus saldētus zvejniecības produktus, kas paredzēti konservētas pārtikas ražošanai, uz visiem iepakojumiem jābūt vārdiem "KOREJAS REPUBLIKA" un izcelsmes uzņēmuma apstiprinājuma numuram ar neizdzēšamiem burtiem.
3. pants
1. Sertifikātus, kas minēti 2. panta 1. punktā, sastāda vismaz vienā tās dalībvalsts oficiālajā valodā, kur veic pārbaudes.
2. Uz sertifikātiem jābūt Valsts zvejniecības produktu inspekcijas stacijas pārstāvja uzvārdam, statusam un parakstam, kā arī minētās iestādes oficiālajam zīmogam krāsā, kas atšķiras no citu indosamentu krāsas.
4. pants
Šo lēmumu piemēro no 1996. gada 1. janvāra.
5. pants
Šis lēmums ir adresēts dalībvalstīm.
Briselē, 1995. gada 23. oktobrī

Labels: 0
3
18
6